[pic] | EUROOPAN YHTEISÖJEN KOMISSIO |

Bryssel 8.2.2008

KOM(2008) 61 lopullinen

2008/0025 (COD)

Ehdotus:

EUROOPAN PARLAMENTIN JA NEUVOSTON PÄÄTÖS

elinikäisen oppimisen toimintaohjelman perustamisesta tehdyn päätöksen N:o 1720/2006/EY muuttamisesta

(komission esittämä)

PERUSTELUT

1. Euroopan parlamentti ja neuvosto tekivät 15. marraskuuta 2006 päätöksen N:o 1720/2006/EY elinikäisen oppimisen toimintaohjelman perustamisesta vuosiksi 2007–2013. Ohjelmassa pyritään tarjoamaan yksilöille mahdollisuus päästä osalliseksi dynaamisesta oppimisprosessista missä tahansa elämänvaiheessa ja kaikkialla EU:ssa. Se koostuu neljästä alaohjelmasta, joita täydentävät niiden tulosten optimointiin tähtäävä poikittaisohjelma ja Jean Monnet -ohjelma, jossa kannustetaan Euroopan yhdentymistä käsitteleviä opintoja, pohdintoja ja keskusteluja korkeakouluissa kautta maailman.

2. Näiden tavoitteiden saavuttamiseksi ohjelmassa ehdotetaan erityisten toimintojen tukemista. Avustuksia halajavien hankkeiden vetäjien on noudatettava ehdotuspyyntömenettelyä, jonka lopuksi komissio tekee päätökset avustusten saajiksi valittavista ehdotuksista; koska avustukset ovat ohjelman täytäntöönpanotoimia, niistä päätettäessä on noudatettava erityistä toimielinten välistä menettelyä.

3. Euroopan yhteisön perustamissopimuksen 202 artiklan mukaisesti neuvosto siirtää hyväksymissään säädöksissä komissiolle toimivallan antamiensa sääntöjen täytäntöönpanoon ja voi asettaa tiettyjä menettelysääntöjä tämän toimivallan käytölle.

4. Menettelysäännöt asetetaan komiteamenettelyssä. Komiteaa on siis pakko kuulla perussäädöksen nojalla määritetyistä täytäntöönpanotoimenpiteistä ennen kuin komissio ne hyväksyy. Komitea koostuu pelkästään jäsenvaltioiden edustajista. Komitean puheenjohtajana toimii komissio.

5. Komitean kuulemismenettelyjä on useita erilaisia. Ne vahvistetaan menettelystä komissiolle siirrettyä täytäntöönpanovaltaa käytettäessä tehdyssä neuvoston päätöksessä N:o 1999/468/EY sellaisena kuin se on muutettuna neuvoston päätöksellä N:o 2006/512/EY. Komission täytäntöönpanovallan perusteena olevassa perussäädöksessä voidaan säätää näiden erilaisten menettelyjen soveltamisesta täytäntöönpanotoimenpiteitä toteutettaessa.

6. Komiteapäätöksellä myös annetaan Euroopan parlamentille oikeus tarkastaa yhteispäätöksellä hyväksyttyjen säädösten täytäntöönpano. Tarkastusoikeus antaa Euroopan parlamentille mahdollisuuden kyseenalaistaa komission kaavailemat toimenpiteet, jos niiden soveltamisala ylittää parlamentin mielestä perussäädöksen täytäntöönpanon soveltamisalan ja voisi näin haitata parlamentin yhteispäätösvaltaa.

7. Euroopan parlamentilla on kuukausi aikaa tarkastella toimenpideluonnosta ennen kuin komissio tekee siitä muodollisen päätöksen. Määräaika alkaa kulua siitä, kun täytäntöönpanotoimenpiteen lopullinen ehdotus on toimitettu Euroopan parlamentille komitean virallisen lausunnon antamisen jälkeen.

8. Päätöksessä N:o 1720/2006/EY, jolla perustetaan elinikäisen oppimisen toimintaohjelma, säädetään, että komissio vahvistaa kaikki ohjelman täytäntöönpanon kannalta välttämättömät toimenpiteet komiteapäätöksellä säädettyjen menettelyjen mukaisesti.

9. Kun ohjelmasta neuvoteltiin, lainsäätäjä rajasi selkeästi, mitkä valintapäätökset on esitettävä komitealle. Päätöksen N:o 1999/468/EY 4 ja 7 artiklassa tarkoitettua hallintomenettelyä oli tarkoitus soveltaa valintapäätöksiin, jotka koskevat määrältään suuria avustuksia tai ovat poliittisesti herkkiä, eli poliittisen yhteistyön ja innovoinnin monenvälisiin avainhankkeisiin ja verkostoihin sekä yli miljoonan euron monenvälisiin hankkeisiin ja verkostoihin. Muita valintapäätöksiä ei ollut tarkoitus alistaa komiteamenettelyyn. Komissio on sitoutunut ilmoittamaan viipymättä ohjelmakomitealle ja Euroopan parlamentille kaikista valintapäätöksistä, joita ei alisteta hallintomenettelyyn. Komissio on laatinut tästä sopimuksesta neuvostolle ja Euroopan parlamentille osoitetun julkilausuman.

10. Sopimus perustuu ohjelman toimien luonteeseen, sillä niissä myönnetään yleensä määrältään vähäisiä avustuksia suurelle joukolle edunsaajia, ja tällaisissa tapauksissa komiteamenettely voi tuottaa vain vähän lisäarvoa ja se myös aiheuttaa suhteettoman rasitteen ohjelman hallinnoinnille. Näin ollen sopimus perustuu toimielinten väliseen yhteisymmärrykseen, jonka tavoitteena on yksinkertaistaa menettelyt, jotta mahdollisia edunsaajia koskevien päätösten tekemisen määräajat lyhenisivät.

11. Vaikka päätöksen N:o 1720/2006/EY sanamuotoon sisältyy asianmukaisesti se, mitkä valintapäätökset lainsäätäjä haluaa esitettävän hallintokomitealle, lainsäätäjän aikomukset on sisällytetty väärin tähän päätökseen siltä osin, että kaikki muut toimenpiteet, myös valintapäätökset, saatetaan päätöksen N:o 1999/468/EY 3 ja 7 artiklassa tarkoitettuun neuvoa-antavaan menettelyyn sen sijaan, että edellytettäisiin, että komissio tiedottaa niistä välittömästi ohjelmakomitealle ja Euroopan parlamentille.

12. Näin ollen ohjelmakomitean kuuleminen tapahtuu hallintomenettelyn mukaisesti niiden valintapäätösten osalta, joista säädetään nimenomaisesti päätöksen N:o 1720/2006/EY 9 artiklan 1 kohdassa eli poliittisen yhteistyön ja innovoinnin monenvälisten avainhankkeiden ja verkostojen sekä yli miljoonan euron monenvälisten hankkeiden ja verkostojen osalta. Päätöksen N:o 1720/2006/EY 9 artiklan 2 kohdassa sen sijaan säädetään, että kaikki muut valintapäätökset tehdään neuvoa-antavan menettelyn mukaisesti.

13. Tämä päätöksen N:o 1720/2006/EY sanamuoto aiheuttaa vakavia ongelmia ohjelmassa vahvistettujen toimien ja toimenpiteiden täytäntöönpanossa.

14. Valintapäätösten alistaminen neuvoa-antavaan menettelyyn tosiasiassa viivyttää päätösten tekemistä kahdella–kolmella kuukaudella. Hakijoiden on siis odotettava ehdotustaan koskevaa päätöstä pidempään. Asianomaisten hankkeiden toteutuksen on yleensä suunniteltu käynnistyvän melko pian, jotta vuosittain julkaistavien ehdotuspyyntöjen määrää voitaisiin lisätä. Näin ollen määräaikojen pidentyminen uhkaa viivästyttää avustusten myöntämistä ja vaarantaa monien hankkeiden toteutettavuuden. Tällaiset määräaikarajoitukset ovat lisäksi yksinkertaisuus- ja läheisyysperiaatteiden vastaisia pantaessa ohjelmaa täytäntöön ja niillä on siksi välitön vaikutus ohjelman tehokkuuteen.

15. Lopullinen ratkaisu ongelmaan, jonka aiheuttaa valintapäätösten alistaminen neuvoa-antavaan menettelyyn, edellyttää päätöksen N:o 1720/2006/EY teknistä muuttamista. Nykyinen neuvoa-antava menettely poistetaan ja korvataan komission julkilausuman perusteella menettelyllä, jossa komissio ilmoittaa tekemistään valintapäätöksistä välittömästi ohjelmakomitealle ja Euroopan parlamentille.

16. Tämä ehdotus perustuu siihen alkuperäiseen ajatukseen, joka lainsäätäjällä oli elinikäisen oppimisen toimintaohjelman perustamisesta tehdyn päätöksen N:o 1720/2006/EY neuvotteluvaiheessa.

17. Päätöksen N:o 1720/2006/EY muutosehdotuksella on siis mahdollista lyhentää avustusten myöntämisen määräaikoja kahdella–kolmella kuukaudella ja näin taata ohjelmaan kuuluvien toimintojen ja toimenpiteiden tehokas täytäntöönpano. Ohjelmakomitealle ja Euroopan parlamentille ilmoitetaan välittömästi valintapäätöksistä. Tämä muutos edistää myös yksinkertaisuus- ja läheisyysperiaatteiden toteutumista tekemällä menettelyistä nopeampia ja tehokkaampia, mikä hyödyttää avustusten edunsaajia.

18. Euroopan parlamentin ja neuvoston kolme muuta päätöstä, jotka on tehty Euroopan kansalaisuuden, nuorison ja kulttuurin alojen ohjelmien perustamisesta, sisältävät samankaltaisia säännöksiä valintapäätösten jakamisesta hallintomenettelyn ja neuvoa-antavan menettelyn kesken ja aiheuttavat samat ongelmat valintapäätösten täytäntöönpanossa. Näitä perussäädöksiä on tarkoitus tarkistaa vastaavasti samanaikaisesti tämän muutosehdotuksen kanssa.

2008/0025 (COD)

Ehdotus:

EUROOPAN PARLAMENTIN JA NEUVOSTON PÄÄTÖS

elinikäisen oppimisen toimintaohjelman perustamisesta tehdyn päätöksen N:o 1720/2006/EY muuttamisesta

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 149 artiklan 4 kohdan ja sen 150 artiklan 4 kohdan,

ottavat huomioon komission ehdotuksen[1],

ottavat huomioon Euroopan talous- ja sosiaalikomitean lausunnon[2],

ottavat huomioon alueiden komitean lausunnon[3],

noudattavat perustamissopimuksen 251 artiklassa määrättyä menettelyä[4],

sekä katsovat seuraavaa:

(1) Euroopan parlamentin ja neuvoston päätöksellä N:o 1720/2006/EY[5] perustetaan elinikäisen oppimisen toimintaohjelma vuosiksi 2007–2013.

(2) Päätöksen N:o 1720/2006/EY 9 artiklan 2 kohdassa säädetään, että muista kuin 1 kohdassa luetelluista ohjelman täytäntöönpanemiseksi tarvittavista toimenpiteistä päätetään mainitun päätöksen 10 artiklan 3 kohdassa tarkoitettua menettelyä noudattaen eli menettelystä komissiolle siirrettyä täytäntöönpanovaltaa käytettäessä tehdyllä neuvoston päätöksellä No 1999/468/EY[6] vahvistettua neuvoa-antavaa menettelyä noudattaen.

(3) Tämä päätöksen N:o 1720/2006/EY sanamuoto merkitsee muun muassa, että muut kuin 9 artiklan 1 kohdassa tarkoitetut valintapäätökset alistetaan neuvoa-antavaan menettelyyn ja että Euroopan parlamentilla on oikeus tarkastaa ne.

(4) Tällaiset menettelysäännöt pidentävät avustusten myöntämismenettelyä kahdella–kolmella kuukaudella hakijoiden osalta. Ne aiheuttavat lukuisia viivästyksiä edunsaajille ja suhteettoman taakan ohjelman hallinnolle eivätkä ne tuota myönnettyjen avustusten luonteen takia lisäarvoa.

(5) On siis tarpeen muuttaa päätöstä N:o 1720/2006/EY valintapäätösten nopeamman ja tehokkaamman täytäntöönpanon mahdollistamiseksi,

OVAT PÄÄTTÄNEET SEURAAVAA:

1 artikla

Lisätään päätöksen N:o 1720/2006/EY 9 artiklaan seuraava 1 a kohta:

”1 a. Kun komissio tekee tämän päätöksen mukaisesti muita kuin 1 kohdassa lueteltuja avustuksia koskevia myöntämispäätöksiä, se tekee päätökset ilman komitean apua.”

2 artikla

Tämä päätös tulee voimaan päivänä sen jälkeen, kun se on julkaistu Euroopan unionin virallisessa lehdessä .

Tehty Brysselissä […]

Euroopan parlamentin puolesta Neuvoston puolesta

Puhemies Puheenjohtaja

[…] […]

[1] EUVL C […], [..].[..].[….], s. [..].

[2] EUVL C […], [..].[..].[….], s. [..].

[3] EUVL C […], [..].[..].[….], s. [..].

[4] EUVL C […], [..].[..].[….], s. [..].

[5] EUVL L 327, 24.11.2006, s. 45.

[6] EYVL L 184, 17.7.1999, s. 32, päätös sellaisena kuin se on muutettuna päätöksellä 2006/512/EY (EUVL L 200, 22.7.2006, s. 11).